Պատարայի գետահովիտը հարուստ է պատմա-ճարտարապետական մեծարժեք հուշարձաններով, որոնց շարքում առանձնահատուկ տեղ է գրավում ամրոցը՝ մի բարձրադիր սրածայր ժայռի գագաթին՝ գյուղից հարավ-արևմուտք: Կրում է նաև "Պյորթ" անվանումը: Ամրոցի գագաթնամասի հյուսիսային կողմը հիմնականում հարթ է, հարավակողմը՝ թեքադիր իջվածք: Այն զբաղեցնում է 200 քառ. մետրից քիչ ավելի մակերես: Վերնամասում ամրոցի երկարությունը 15 մ է, լայնությունը 7.8մ: Շրջագծով, գրեթե ամբողջությամբ եղել է պարսպապատ՝ անկյուններում՝ աշտարակներ: Համեմատաբար լավ են պահպանվել ամրոցի արևելյան և հարավ-արևելյան հատվածները: Արևելյան պատն ունի 7.5մ երկարություն և 90 սմ լայնություն: Պատարայի ամրոցը Խաչենի ռազմավարական մեծ նշանակություն ունեցող պաշտպանական հանգույցներից է, պատարայի հովտի միակ և գլխավոր ամրոց-դիտակետը: Ըստ տեղում կատարած ուսումնասիրությունների, այն վերաբերում է 12-13-րդ դարերին: